फोन हैकिंग : जेम्स मर्डोक ने सांसदों को किया गुमराह?  
न्यूज इंटरनेशनल के अध्यक्ष जेम्स मर्डोक नए विवाद में फंस गए हैं। उनके दो पूर्व कर्मियों ने प्रतिनिधि सभा में दिए उनके बयान पर सवाल खड़े किए हैं।
न्यूज इंटरनेशनल के अध्यक्ष जेम्स मर्डोक एक नए विवाद में फंस गए हैं। उनके दो पूर्व कर्मियों ने प्रतिनिधि सभा में दिए उनके बयान पर सवाल खड़े किए हैं। प्रधानमंत्री डेविड कैमरन ने शुक्रवार को कहा कि दो पूर्व कर्मी कोलिन मेयर (न्यूज ऑफ द वर्ल्ड के संपादक) और टॉम क्रोन (कानूनी प्रबंधक) ने मंगलवार को संस्कृति, मीडिया और खेल चयन समिति के सामने जेम्स मर्डोक पर सवाल खड़े किए हैं।  इसके बाद मर्डोक को संसद के सवालों का जवाब देना होगा। फोन हैकिंग मामले में संसदीय जांच के अगुवा रहे लेबर सांसद टॉम वाटसन ने मर्डोक के वक्तव्य में गड़बड़ी को समिति के पास, जबकि मेयर और क्रोन के बयान को जांच के लिए मेट्रोपॉलिटन पुलिस के पास भेजा है। अगर यह साबित हो गया कि मर्डोक ने सांसदों को गुमराह किया, तो उन्हें इसके कानूनी नतीजे झेलने होंगे।  वारविकशायर के दौरे के दौरान कैमरन ने कहा, साफतौर पर जेम्स मर्डोक को संसद के सवालों का जवाब देना होगा और मैं आश्वस्त हूं कि वह ऐसा करेंगे। उन्होंने कहा, न्यूज इंटरनेशनल के पास निपटाने को कुछ बड़े मुद्दे हैं और कंपनी के प्रबंधन को गड़बड़ियों को दुरूस्त करना है। समिति के अध्यक्ष जॉन विटिंगडेल ने कहा कि विभिन्न बिंदुओं पर मर्डोक समिति को लिखकर देने को तैयार हैं, जिसपर वह सुनवाई के दौरान बोलने में नाकाम रहे।  उन्होंने कहा, मैं आश्वस्त हूं कि अगर कोलिन मेयर और उनके वक्तव्य मेल नहीं खाएंगे, तो हम उनसे इसका जवाब देने को भी कहेंगे। लेबर सांसद वाटसन ने बीबीसी को कहा कि फोन हैकिंग की दो साल की जांच में यह सबसे अहम पल है।  वाटसन ने कहा, अगर (मेयर और क्रोन) के बयान सही हैं तो ये दिखाते हैं कि जेम्स मर्डोक को 2008 से ही जानकारी थी कि अन्य लोग हैकिंग में शामिल हैं। यह दिखाता है कि वह अपने कर्मियों को अनुशासित करने या अंदरूनी जांच शुरू करने में नाकाम रहे और यह हमारी समिति के समक्ष किए गए रूपर्ट मर्डोक के इस दावे को कमजोर करते हैं कि कंपनी गलत कारनामों को बिल्कुल बर्दाश्त नहीं करती।  उन्होंने कहा कि इससे भी महत्वपूर्ण यह है कि वह इस अपराध को पुलिस को दर्ज कराने में न केवल नाकाम रहे, बल्कि उन्होंने टेलर (प्रोफेशनल फुटबॉलर्स एसोसिएशन के मुख्य कार्यकारी) को चुप रहने के लिए खरीदा।  वाटसन ने कहा कि इसका मतलब यह हो सकता है कि वह जांच की दिशा बिगाड़ने के लिए जांच का सामना कर रहे हैं। मर्डोक ने समिति को कहा था कि उन्हें उस ई-मेल की जानकारी नहीं थी, जिसमें न्यूज ऑफ वर्ल्ड के रिपोर्टर द्वारा हैकिंग के इस्तेमाल की बात कही गई थी।